**Nokia N9** (koodnimega Lankku) on nutitelefon, mida tootis Soome Nokia kontsern. Sellega saab helistada, pildistada, internetis surfata, muusikat kuulata ja videoid vaadata. Nokia N9 on esimene telefon, millel on MeeGo operatsioonisüsteem. Telefon anti välja kolme värvi korpusega: sinakasroheline, must ja fuksiapunane. Eestis tuli N9 müügile 25. oktoobril 2011.

Ajalugu
-------

Algsel MeeGol põhineval N9 prototüübil oli klaviatuur ja telefon pidi müügile jõudma 2011. aasta esimeses kvartalis. Sellest disainist loobuti. Väljatoomine lükati edasi, sest Nokia hakkas tegema uut telefoni, millel ei olnud klaviatuuri ja mida kutsuti N9-01-ks, koodnimetusega Lankku. See oli tõenäoliselt N9 aluseks.

Nokia N9 kuulutati välja üritusel Nokia Connection 21. juunil 2011, mis toimus Singapuris. Nokia sulges 30. juunil 2011 paljudes maades internetipoed, näiteks Poolas, Itaalias, Saksamaal, Prantsusmaal, USA-s ja Suurbritannias. Nendes maades saab osta N9 ainult mobiilsideoperaatoritelt ja kolmandatelt osapooltelt. Augustis 2011 teatas Nokia, et nad ei plaani seda telefoni müüa ei Suurbritannias ega USA-s.

Disain
------

Telefoni korpus on valmistatud polükarbonaatplastist. Telefoni korpus on tehtud plastist, sest N9-l on palju antenne ja metallkorpus oleks hakanud antennide raadiolaineid segama. Korpus moodustab ühtse terviku – seda pole võimalik vahetada. Sellepärast puudub N9-l aku ja mälukaardi vahetamise võimalus. Telefoni servad on kumerad ja sellepärast peaks see istuma kätte paremini kui muud kandilised nutitelefonid. Paremal küljel asuvad telefoni ainukesed füüsilised nupud: helitugevusnupp ning ekraanilukustuse ja seadme sisse-väljalülitamise nupp. N9-l on vähem nuppe kui enamikul nutitelefonidel ja kasutajaliideses navigeerimiseks tuleb kasutada puutetundlikku ekraani. Pildistamine on raskendatud, sest nuppu/päästikut selleks pole ja võtte tegemiseks peab vajutama ekraanile. Nokia arvates tunduvad rohkete nuppude-klahvidega telefonid tänapäeval vanamoelised. Telefoni ülaosas asub 3,5 mm heliliides ja selle kõrval micro-USB. Micro-USB-liidest varjab plastklapp. Ülaosas käib micro-SIM, mis on kasutusel ka iPhone 4 telefonis.

Riistvara
---------

### Protsessor

N9-l on ühetuumaline protsessor. Telefonile annab võimsust Texas Instruments OMAP3630 süsteemikiip, mis põhineb 45 nanomeetrisel CMOS-protsessil. Sellel on kolm protsessori üksust. 1 GHz taktsagedusega ARM Cortex A8 CPU jooksutab operatsioonisüsteemi ja rakendusi. PowerVR SGX 530 CPU toetab OpenGL ES 2.0 (võimaldab 3D-graafikat) ja on võimeline töötlema 14 miljonit polügooni sekundis. 430 MHz TI TMS320C64x (digitaalne signaaliprotsessor) teeb pilditöötlust kaamerale, helitöötlust telefonile ja andmeedastust. 3G töötab ka USA AT&T ja T-Mobile võrgus, mida ei saa öelda paljude telefonide kohta.

### Ekraan

Telefonil on 3,9-tolline AMOLED-ekraan, mille resolutsioon on 854 x 480 pikslit (251 ppi). AMOLED-ekraanide eelis on see, et need tarbivad märgatavalt vähem voolu kui LCD-ekraanid. Puuduseks on see, et ekraani nähtavus otsese päikese käes on halb. Ekraan saab kuvada 16,7 miljonit värvitooni ja seda kaitseb kriimustuskindel Corning Gorilla klaas. Klaasi ja kuvari vahet on vähendatud ja ekraan on kaetud pimestamisvastase polarisaatoriga, et kergendada kasutatavust päikesevalguse käes. N9-l on mahtuvuslik puuteekraan, mis on väga vastupidav ja läbipaistvus on kuni 90%.
Ekraan kasutab kolme andurit. Lähedusandur lülitab ekraani välja, kui telefon tõstetakse kõne ajal kõrva juurde. Suunaandur pöörab ekraanipildi telefoni pööramisel vertikaalasendist horisontaalasendisse või vastupidi. Ruumivalguse andur reguleerib ekraani heledust vastavalt ümbruse valgustatusele.

### Nupud

Telefoni vasakul küljel on nupp, millega saab telefoni nii sisse/välja lülitada (pikk vajutus) kui ka lihtsalt lukustada/avada (lühike pealevajutus) ja nupud hääle kontrollimiseks. Nokia N9-l on vähem tavalisi nuppe kui enamikul nutitelefonitel, mis suurendab puuteekraani kasutusvõimalusi ja muudab telefoni kasutajasõbralikumaks. Näiteks et avatud rakenduseaken minimeerida, tuleb lihtsalt sõrmega ühest ekraaniservast teiseni libistada. Ka kaamera jaoks pole eraldi nuppu; selle asemel saab puuteekraaniga teravustada ja pilti teha. Ekraani saab avada, kui vajutada sellele kaks korda.

### Kaamera

N9 sisaldab Carl Zeissi optikaga 8-megapikslist kaamerat ja kaks LED-välklampi. Carl Zeissi objektiiv on 28 mm lainurk fookuskaugusega, kiire F2.2 avaga ja 10 cm-st kuni lõpmatuse fookuskaugusega. Objektiivi ava F2.2 on piisavalt lai ja see võimaldab teha teravaid pilte ka hämaras. Kaameral on neljakordne digitaalne suum nii pildistamisel kui ka filmimisel. Kasutajal on võimalik pilte töödelda (lõigata, kujutist pöörata, sättida heledust ja eemaldada punasilmsust). Telefon toetab fotode failivorminguid: JPEG/EXIF/XMP. Kaameraga on võimalik teha 720p resolutsiooni ja 30 fps videoid. Videoid on võimalik vaadata 16:9 laiekraanil. Tänu sellele on Nokia N9 esimene nutitelefon, millel on Dolby Digital Plus ja Dolby Headphone'i järeltöötlustehnoloogia. N9 on ka teine kaamera, mis asub telefoni ees paremal all ja sellega saab teha videokõnesid.

### Aku

Varasemad Nokia telefonid on tuntud heade akude (peavad laadimata kaua vastu) poolest. N9 kohta ei saa seda öelda. Mudel BV-5JW töötab liitiumioonakuga 3,7 V 1450 mAh. Aku maksimaalne kõneaeg on 7 tundi 3G-võrgus, 450 tundi ooteaega, 50 tundi muusikaesitust, 4,5 tundi videoesitust ja 6,5 tundi internetikasutust. Praktikas peab aku keskmise intensiivsusega kasutamise korral laadimata vastu umbes kaks päeva, mis pole teiste nutitelefonidega võrreldes ei halvem ega parem.

### Ühenduvus

Nokia N9 on olemas WiFi 802.11 a/b/g/n ja Bluetooth 2.1 + EDR (Enhanced Data Rate). HSDPA 10. kategooria võimaldab mobiilse interneti allalaadimiskiirust kuni 14,4 Mbit/s. HSUPA 6. kategooria võimaldab üleslaadimiskiirust kuni 5,7 Mbit/s. N9-l ei puudu ka micro-USB-liides, mis on olemas peaaegu kõikidel uutel nutitelefonidel. Micro-USB võimaldab kiiret andmesidet ja laadimist. 3,5 mm AV-liidesesse saab ühendada kõrvaklapid. Telefonil on FM-raadio ja FM-saatja, aga puudub vastav rakendus, mis lubaks kuulata raadiot. Selleks peab alla laadima eraldi FM-raadio rakenduse.

### Mälu

N9-l on kas 16 või 64 GB massmälu, 512 MB NAND-püsimälu ja 1 GB muutmälu. Mälukaarti lisada pole võimalik.

Operatsioonisüsteem
-------------------

Nokia N9 töötab operatsioonisüsteemis MeeGo, mis põhineb Linuxi mobiilseadmete operatsioonisüsteemil. MeeGo on mõeldud töötama erinevatel riistvaraplatvormidel: pihuseadmetes, autoseadmetes ja telerites. MeeGo operatsioonisüsteemis on kolm avakuva. Esimesel avakuval on sündmused: teated vastamata kõnede, tulevaste kohtumiste ja lugemata sõnumite kohta. Teisel avakuval on kõikide rakenduste otseteed. Kolmandal avakuval kuvatakse kõik töötavad rakendused. Nokia sõnul saab N9 taustal hoida kuni üheksakümmet rakendust. Rakendusi saab sulgeda, kui vajutada ekraanile ja oodata, kuni vasakusse nurka ilmub punane "X". Telefoni saab avada, kui vajutada ekraanile kaks korda. Veebibrauser põhineb WebKit2 platvormil. Muidugi on N9-l olemas rakendused Facebook, Twitter, Skype ja YouTube. Telefoni on installitud Nokia Drive ja Nokia Maps. Nokia Maps aitab leida kohalikke restorane, teatreid, kinosid ja muid huvitavaid kohti. Nokia Maps haarab kontaktide ja kalendri rakendusi. Nokia Drive on auto navigeerimisrakendus. Sellel on hääljuhtimisega navigatsiooniteenus. Nokia Drive'i rakenduse kasutamiseks pole vaja aktiivset andmesidet, see võib töötada iseseisva GPS-seadmena. Uusi rakendusi saab Ovi poest. Ovi poes on võimalik teenuste eest tasuda igakuise operaatorarvega. N9-l puudub ka Flashi ja Java tugi, kuid toetab HTML5. 

### Tarkvaravead ja väljajäetud funktsioonid

Tarkvaravead ja väljajäetud funktsioonid:

* Teksti märkimine ja kopeerimine ei tööta veebibrauseris
* Paljud kiirsuhtlusprotokollid on puudu (Jabber, MSN jne)
* Skype'i konto lisamine võib kustutada kõik kontaktid Skype'i serveris

Vaata ka
--------

* Nokia
* Nutitelefon

Viited
------

1. ↑  Kristjan Terase (29. oktoober 2011). "Kahvel > Arvustus: Nokia N9". kahvel.[*alaline kõdulink*]
2. ↑  Ryan Paul (26. juuni 2011). "Ars Technica > Nokia's new MeeGo-based N9 is set up for failure". Condé Nast Digital.
3. ↑  Luke Westway (10. august 2011). "Nokia N9 won't be coming to the UK, Nokia confirms". cnet. Originaali arhiivikoopia seisuga 6. oktoober 2011. Vaadatud 24. novembril 2011.
4. ↑  Adam Mills (8. september 2011). "Nokia N9 Not Coming to the U.S." Notebooks.
5. ↑  Nokia (27. september 2011). "Nokia N9 begins shipping". Nokia. Originaali arhiivikoopia seisuga 5. detsember 2011. Vaadatud 25. novembril 2011.
6. 1 2  "Nokia N9 Wiki". Wikidot. 7. november 2011.

Välislingid
-----------

* 
*